
RAPORT  COMUN
asupra propunerii legislative pentru modificarea şi completarea
Titlului XI din Legea nr.247/2005 privind reforma în domeniile 
proprietăţii şi justiţiei, precum şi unele măsuri adiacente



În conformitate cu prevederile art.95 din Regulamentul Camerei Deputaţilor, republicat, cu modificările  ulterioare,  Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate, spre dezbatere  în fond, cu propunerea legislativă pentru modificarea şi completarea Titlului XI din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente, transmisă cu adresa nr. Pl -x 266 din 23 aprilie 2007.



Potrivit prevederilor art.75 din Constituţia României, republicată, cu  modificările ulterioare şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă, în şedinţa din 16 aprilie 2007.


Consiliul Legislativ a avizat favorabil iniţiativa legislativă, cu  unele observaţii şi  propunerii, conform avizului nr.1521 din 9 noiembrie 2006.



Guvernul, prin punctul de  vedere transmis cu  adresa nr.3678 din 5 decembrie 2006, nu  susţine  adoptarea  acestei  propuneri  legislative.


Comisia pentru  buget,  finanţe  şi  bănci, a avizat negativ  această iniţiativă legislativă, conform avizului nr.244 din 14 mai  2007.


Propunerea legislativă, supusă dezbaterii, are ca obiect de reglementare modificarea şi completarea Titlului XI „Renta viageră agricolă” din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare. Prin această iniţiativă  legislativă  se  propune  ca  plata   în  lei  a rentei  viagere agricole să se facă  prin raportare la  cursul mediu de schimb valutar calculat de Banca Naţională a României  în anul în care se datorează plata, pe  baza  carnetului de rentier vizat de  birourile judeţene de rentă  viageră agricolă, prin mandat poştal, virament bancar sau alte modalităţi prevăzute de  lege.


În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice, precum şi  membrii Comisiei  juridice, de disciplină şi imunităţi,  au examinat propunerea legislativă mai sus menţionată în şedinţele  din 7 şi 22 mai 2007.



La lucrările Comisiilor  a participat, în calitate de invitat, din partea Ministerului Agriculturii şi  Dezvoltării Rurale, domnul Teodor Kilaiditis – director.


La dezbaterea iniţiativei legislative, din totalul de 26 de membri ai Comisiei pentru agricultură, silvicultură, industrie alimentară şi  servicii  specifice, au fost prezenţi 25 deputaţi, iar  din totalul de 27 membrii ai  Comisiei juridice, de disciplină şi imunităţi au  fost  prezenţi  16  deputaţi.


În urma dezbaterilor, membrii  celor două  Comisii  au constatat că  modificările propuse prin această  iniţiativă  legislativă se regăsesc în cuprinsul Ordonanţei  de urgenţă a Guvernului nr.114/2006 pentru  modificarea şi  completarea titlului XI „Renta viageră agricolă”  din Legea  nr.247/2005 privind reforma în domeniile  proprietăţii şi justiţiei, precum şi unele măsuri adiacente, publicată în Monitorul Oficial  al  României, Partea I, nr.1031 din 27 decembrie 2006.  


Faţă de aceste  considerente, membrii  celor  două  Comisii  au hotărât, cu unanimitate de voturi, să  propună Plenului  Camerei  Deputaţilor respingerea propunerii legislative pentru modificarea şi completarea Titlului XI din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente, ca rămasă  fără  obiect.


În raport de obiectul şi conţinutul său, ce vizează modificarea unei  legi  organice, propunerea legislativă face parte din categoria legilor organice.

      PREŞEDINTE,



       PREŞEDINTE,


 Dr. Atilla KELEMEN
                                      Sergiu ANDON

              SECRETAR,                                                    SECRETAR, 
           Vasile MOCANU                                              George BĂEŞU
Consilieri

